**pe strada bucşinescu**

*Dorina Neculce*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe strada bucşinescu luminile se sting

locatarii au tras obloanele s-au ferecat

înapoia caselor numai

cenuşă caldă şi întuneric

un întuneric de nestins

ne mor înaintaşii

gândesc obloanele se zbat

în noapte ca nişte păsări rănite

au rămas doar flori carnivore la ferestre

gropi în aer între viaţă şi zi e o intersecţie murdară

fantome transcedentale aşteaptă tramvaiul amuţit

cu maxilarul dezgolit cu flori de ciumafa în creştet

sclipesc de parcă-s farurile gâtuite

a însetat omul îmi zic

e astăzi carnivor dezgustător dinţii sugrumă

carnea fibroasă mustoasă tresaltă

mi se preling urmele de piatră

umblu cu mâinile-n cruce

prin camera goală plutesc doar

lucrurile ştiute un sutien push-up

poşeta cea aurie o umbră

de pe chipul tău eşarfa suavă

regăsită întru a ta amintire

cuvintele contrafăcute

cuvinte fără de îngăduinţă

se lasă întunericul

îmi zic pe strada bucşinescu

oamenii se sting